Sulev Kuuse

**Sulev Kuuse** (sündinud 15. jaanuaril 1962 Tartus) on eesti raku- ja molekulaarbioloog.

## Haridus
Ta on lõpetanud 1985. aastal Tartu Riikliku Ülikooli zooloogia-ökoloogia erialal diplomitööga „Eesti karihiirte süstemaatika, morfoloogia ja histoloogia“.

## Töökäik
Pärast lõpetamist on Kuuse olnud seotud Tartu Ülikooli loodusteaduste valdkonnaga (olnud aspirant, assistent, spetsialist, nooremteadur jne). 2002. aastast töötab ta Tartu Ülikooli molekulaar- ja rakubioloogia instituudi vivaariumi juhatajana. Koos professor Alar Karisega on ta Eesti vabariigis esimene transgeense tehnoloogia rakendaja laboriloomadel.
 
Ta on õpetanud alates 1985. aastast arengu- ja rakubioloogia, geneetika, molekulaarbioloogia, katseloomade ning geneetiliselt modifitseeritud organismidega seotud kursuseid, samuti juhendanud praktikume Tartu Ülikoolis ja Tallinna Tehnikaülikoolis nii bakalaureuse- kui ka magistriõppes.

Kuuse on teadus-, õppe- ja administratiivse tegevuse kõrval väga aktiivne ja mitmekülgne teaduse populariseerija. Alates 2009. aastast on ta Eesti bioloogiaolümpiaadi gümnaasiumiastme žürii esimees, rahvusvahelise bioloogiaolümpiaadi Eesti võistkonna juht ja peamentor, rahvusvahelise bioloogiaolümpiaadi IBO žürii liige.

Ta on MTÜ Eesti Talendikeskuse asutaja- ja juhatuse liige (2016), Tartu Mänguasjamuuseumi Sõprade Seltsi liige (1996, esimees 2002–2010, juhatuse liige kuni 2023), Tartu Ida Tantsukooli juhatuse liige 1998–2012.

Märtsis 2026 valiti ta Eesti Looduseuurijate Seltsi presidendiks.

## Teoseid
Sulev Kuuse on mitme kõrgkooliõpiku toimetaja ja kaasautor: Ain Heinaru „Geneetika“ (2012) toimetuskolleegiumi juht koos Mart Viikmaa ja Rein Sikutiga, „Rakubioloogia“ e-õpiku (2018) autor ja koostaja koos Toivo Maimetsaga, "Geneetika sõnastiku" (2020) autor koos Ain Heinaruga. 2023. aastal ilmus paberkandjal Tartu Ülikooli kirjastuses mahukas kõrgkooliõpik "Rakubioloogia" (koostajad S.Kuuse ja T. Maimets). Lisanduvad teaduspublikatsioonid ning populaarteaduslikud artiklid Eesti ajakirjades ja perioodikas.

## Tunnustus
* 2012 Tartu Ülikooli aumärk
* 2024 Valgetähe V klassi teenetemärk
* 2024 Tartu Ülikooli medal

## Isiklikku
Sulev Kuusel on neli tütart. 

Tema hobid on fotograafia, matkamine, peotants, suusatamine. Alates 1997 on Sulev Kuuse kas üksi või sõpradega korraldanud 10 fotonäitust Eesti eri paigus. Alates 2017–2018 kureerib ta TÜMRI ja Genoomika Instituudi Omicumi ja Riia kunstigalerii tegevust.
Matkanud on Sulev Kuuse alates 1977. aastast (jalgsi-, vee-, mägimatkad, alpinism) nii Eestis, Venemaal, Euroopas, Aafrikas kui ka Aasias ja Ameerikas. Worldloppeti suusamaratonide sarja meister.

## Viited

## Välislingid

* https://ut.ee/et/uudis/tanavusel-terminipaevakul-raagiti-eestikeelsest-terminist-ja-terminiarendajate-jarelkasvust Tartu Ülikooli raamatukogu konverentsisaalis ja Zoomis toimunud üheksas terminipäevak „Terminitöö järjepidevus ja kvaliteet“. Avaettekanne Sulev Kuuse „Sõnal olgu jätk ja jutul sõlm - 2“. 31. jaanuar 2025
* https://www.youtube.com/watch?v=gvsYv_y-r0s - Tambet Tõnissoo ja Sulev Kuuse - "Sõnal olgu sõlm ja jutul jätk" - IX mitmeteaduslik eesti teaduskeele konverents Tallinna Ülikoolis 24. novembril 2023
* https://tartu.postimees.ee/7869916/tark-tartu-vaikseim-elus-asi-on-rakk-kuidas-tekkis-ei-tea Tartu Postimees, Aime Jõgi, 6. oktoober 2023
* https://teadus.postimees.ee/7864225/eestikeelne-rakubioloogia-opik-pakatab-uusimaist-teadmisist teadus.postimees.ee, Marek Standberg, 28. september 2023
* https://tartu.postimees.ee/7432831/bioloog-sulev-kuuse-naitab-fotodel-mis-on-mere-taga - Tartu Postimees, Aime Jõgi, 18. jaanuar 2022
* [6] Tuuli Puhveli ja Sulev Kuuse ühisnäitus TÜ raamatukogus "Unenäoline Tiibet" https://kirjandusfestival.tartu.ee/tuuli-puhveli-ja-sulev-kuuse-uhisnaitus-unenaoline-tiibet-20-aastat-hiljem-7-09-4-10-2021/ 
* [7] Sulev Kuuse Postimees, Heureka 10. juuni 2019
* [8] Bioloogiaolümpiaadi medalid Tartu koduleht 23. juuli 2018
* [9] Aime Jõgi. https://tartu.postimees.ee/4502297/uus-rakubioloogia-opik-hoiab-au-sees-eesti-keelt-kui-teaduskeelt Tartu Postimees, 11. juuni 2018